M. Drobný, poslanec: (2001-10-24):
Páni, to by mala byť súčasť slovenskej stratégie politickej a nielen ekonomického kalkulu hrubého, či je to alebo nie je to ziskové. Znižovanie prémie z 23 % na 20 % je podľa mňa obrovský debakel, pretože, ja viem, že vám to parametre ekonomické diktujú, to by ste nemali zohľadňovať. Každopádne by táto bytová výstavba mala existovať, a nie hypotekárnym úverom, pretože ten je tak zničujúci, že máloktorí ľudia si ho vedia zadovážiť, jednak nemajú na to istinu, nemajú to čím ručiť a nemajú čím založiť tento úver a jednak ten splátkový kalendár je tak krutý, že potom im predajú  všetko to, čo majú v záruke. Takže ja si myslím, bytová výstavba svojím multiplikačným efektom a inými efektmi mala byť podporená za každú cenu. A vždycky sa bolo bývalo všetko vrátilo, čo sa do nej dalo. M. Andel, podpredseda NR SR: Pán poslanec Maňka. V. Maňka, poslanec: Pán poslanec Hofbauer povedal, že zákon sleduje rovnosť podnikania v bankovom sektore. Nie, zákon to nesleduje, ale mal by takýto zákon dbať, aby tí, ktorí  len sporia, neboli umelo zvýhodňovaní, práve na úkor tých, ktorí chcú stavať. To by nemal dovoliť. A tento zákon to rieši. Pán poslanec Hofbauer povedal, že stavebné sporenie malo od začiatku cieľ stavebného sporenia na účely výstavby. Samozrejme, ale ten cieľ sa môže stratiť vtedy, ak štát poskytne lepšie výhody tým, ktorí šetria, dá stavebnú prémiu aj takým, čo ju nepoužijú na výstavbu. A tu sa to môže diať a sa to môže diať práve na úkor štátneho rozpočtu. A keď pán poslanec Benkovský hovoril, povedal. že tým, že do štátneho rozpočtu dáme viacej prostriedkov, práve zbavíme tých, ktorí chcú stavať, finančných zdrojov, a vlastne práve preto, že sa robí toto opatrenie, tak môže ministerstvo financií dať do štátneho rozpočtu viac peňazí  na bývanie a môže podporiť práve tie formy, ako je Štátny fond rozvoja bývania, že sa bude viac stavať. Čiže skúsme to chápať aj z tejto stránke. Ďakujem. M. Andel, podpredseda NR SR: Pani poslankyňa Podhradská. M. Podhradská, poslankyňa: Ďakujem za slovo, pán predse-dajúci. Pán poslanec Hofbauer sa vo svojom vystúpení dotkol  všetkých polôh a rizík, ktoré prerokovaný návrh obsahuje. Ale poviem vám, že ma nesmierne udivuje argumentácia našich kolegov z koalície, ktorí tu tvrdia, že ide len o to, aby sa urobil poriadok vo veciach a aby sa nezneužívali isté fondy, ktoré štát dáva. Nuž ak by to naozaj tak bolo, tak by ste nerobili zo slušného človeka zlodeja a lumpa a neupodozrievali ho dopredu, že niečo zneužije. A ak sa niečo zneužíva, tak treba sprísniť podmienky, upraviť podmienky tak, aby sa to v budúcnosti nedialo, a nie takým spôsobom, ako to rieši tento návrh. Nuž a argumentovať tým, že to, čo sa dá, povedzme, na stavebné sporenie či na podporu výstavby bytov, je v podstate na úkor zdra-votníctva alebo školstva, ako to urobil pred chvíľou pán Maňka, tak to ma naozaj šokuje. Ja si skôr myslím, že tento štát potrebuje peniaze, potrebuje ich najmä vláda a potrebuje ich zrejme na to, aby mohla mrhať nimi tak, ako premrhala 11 mld., keď podporovala Devín banku. To vás nezaujíma, páni poslanci z koalície, prečo týchto 11 mld. vyhodila táto vláda len tak? Koľko bytov by sa bolo postavilo za týchto 11 mld.? To sa zatiaľ ešte nikto nespýtal. A všetko je, podľa vás, v poriadku. M. Andel, podpredseda NR SR: Ďakujem. Slovo má pán poslanec Kužma.